特拉普提派

特拉普提派(Therapeutae)又有人叫佢做“治癒者派”，而另有一個以女性成員為主嘅分派叫 "Therapeutridae"，係一個同艾賽尼派好相似嘅猶太教苦修派系，但成員就以社會上層人士為主。關於呢個派系嘅資料其實好有限，大都係嚟自一本叫做《論冥想生活》(亦有譯《論默念沉思生活》)"On the contemplative life"嘅書，作者係斐洛(Philo Judeaus)，但係喺斐洛寫呢本書嘅時候，呢一派已經沒落咗。

簡介 
呢一派嘅起源已經無辦法查証，但一般認為特拉普提派係喺公元1世紀時活躍喺埃及亞歷山大城郊，呢派人嘅生活方式同紀律都好嚴，佢地認為只要一入咗社團之後就唔再屬於呢個世界，而且要將全部財產都交晒出嚟。

佢哋視智慧為主要尋求目標，而每一日做嘅嘢就係祈禱同研究《妥拉》，因為佢哋認為《妥拉》嘅文字入面隱含住一啲潛藏嘅訊息同符號，只要努力探索就可以喺入面發掘出一啲秘密教條同靈意。

生活 
佢哋每一日嘅生活就係自己一班社團嘅人圍內互相照顧，雖然佢哋住埋一齊，不過大家都唔會干擾各自嘅生活，而且各自都有自己獨立一間房，每一間房入面都有一個祈禱同學習嘅聖所，用嚟做精神修煉。

一個禮拜六日入面，佢哋各自單獨生活，所有涉及身體嘅事，都要摸黑進行，禁酒禁肉不特止，好多人都係每兩日先食一餐，有啲重一個禮拜只食一餐。而喺每個安息日佢哋都會坐埋一齊食嘢，然後聽一啲派系入面比較資深嘅成員宣道。

神聖數字 
特拉普提派相信7同7嘅平方，重有50 都係一個好神聖嘅數字，所以每 50 日就會通宵唱聖詩、講道同共餐，之後守夜祈禱

影響 
特拉普提派同艾賽尼派嘅苦修方式，同埋佢哋嘅社團同修道院組織形式，都喺之後嘅基督教修道院系統嘅原型。

相關網頁 
斐洛,《論冥想生活》節錄(英文)：
The Therapeutae and Christianity
Buddhism and the Therapeutae

派